Una empresa amb seu a Vic té patentada una tecnologia de transformació dels nitrats i amonis de l'aigua en nitrogen atmosfèric, inert i innocu, sense generació de residus ni minves en la quantitat d'aigua depurada resultant.
S'estima que prop de la cinquena part de les aigües subterrànies del planeta es troben contaminades per nitrats i són per tant nocives per a la salut del consumidor.
La concentració de nitrats en aquestes aigües deriva sobretot de la utilització massiva de fertilitzants nitrogenats i d'una mala gestió de les dejeccions ramaderes.
La companyia Hydrokemos ofereix solucions innovadores per al tractament d'aigües (depuració i potabilització), amb tecnologies pròpies i patentades que va poder desenvolupar i assajar en el marc del Projecte Horizon 2020 de la Comissió Europea (núm. 711501, 2015-2018).
El cost de l'actuació es va xifrar en prop d'1,3 milions d'euros.
El mòdul d'electrodepuració HYK, patentat per Hydrokemos (© Hydrokemos)
Hydrokemos ha dissenyat el sistema d'electrodepuració HYK, que ajuda a tancar el cicle del nitrogen permetent que els components elementals d'amonis i nitrats (NH4 + i NO 3 - respectivament) retornin a l'atmosfera en forma gasosa pura i innòcua: N 2, H 2 i O 2.
La tecnologia HYK també elimina completament cianurs (CN - ), sulfurs (S 2- ) i tiocianats (SCN - ), i aconsegueix reduccions significatives de demanda química d'oxigen (DQO), conductivitat i terbolesa.
La tecnologia HYK és un sistema modular fàcilment escalable, capaç d'adaptar-se a canvis en les concentracions dels contaminants, i operatiu malgrat les variacions de temperatura i pH.
A més, pot funcionar de manera autònoma gràcies als seus sistemes de control i gestió remots, que permeten visualitzar en temps real paràmetres com ara consum elèctric, cabals, pH o RedOx, entre d'altres dades d'interès.
Hydrokemos assegura que en els seus procediments no es generen residus sòlids ni líquids, fangs o rebuigs que calgui gestionar posteriorment.
Tampoc s'hi utilitzen additius químics.
De fet, el 98% del cost del procediment respon a l'ús de l'electricitat, i el 2% restant a reactius i correctors de pH.
D'altra banda, la tecnologia Zero Drop d'Hydrokemos aprofita íntegrament l'aigua, sense que se'n perdi durant el procediment d'electrodepuració, a diferència del que ocorre per exemple en procediments d'electrodiàlisi o d'osmosi inversa, on, orientativament, s'assoleixen remediacions del 80% de l'aigua, mentre que el 20% restant acumula tots els contaminants que s'ha aconseguit separar.
Aquest procediment electroquímic és fruit de més de deu anys de recerca i desenvolupament, i s'ha assajat amb diverses tipologies d'aigües, tant potables com residuals.
Com s'ha apuntat, amb l'electrodepuració es transformen les espècies nitrogenades dissoltes en l'aigua en gasos innocus per a la salut i el medi ambient.
Esquema de funcionament del sistema d'electrodepuració HYK d'Hydrokemos (© Hydrokemos)
A la base del funcionament del mòdul HYK hi ha l'oxidació dels contaminants de l'aigua mitjançant hipoclorit sòdic, que pot ser produït a les mateixes instal·lacions a través d'electrogeneració (oxidació anòdica) dels clorurs presents a l'aigua, o afegit de manera externa.
Vegeu a continuació les reaccions químiques que permeten l'obtenció de gasos inerts a partir dels contaminants nitrogenats de l'aigua, amb la intermediació de l'hipoclorit.
(Nitrat + Protons de l'aigua + Aportació d'electrons → Amoni + Aigua)
(Amoni + Hipoclorit de sodi → Nitrogen gas + Aigua + Clorur –que retorna a l'ànode).
Segons Hydrokemos, la tecnologia HYK és aplicable en tot tipus de tractaments d'aigua, tant per depurar-la com per potabilitzar-la.
Exemples de depuració serien el tractament dels lixiviats dels abocadors o les aigües residuals provinents de dessulfuració de centrals tèrmiques, entre altres aplicacions; pel que fa a la potabilització mitjançant mòduls HYK, es podria dur a terme en captacions de pous o en zones remotes i sense connexió a la xarxa d'abastiment, per exemple.
Un altre factor que pot contribuir a l'èxit del sistema HYK és el baix cost d'inversió i operatiu que té, d'acord amb Hydrokemos.
Instal·lacions d'Hydrokemos (© Hydrokemos)
Millora de la qualitat hidromorfològica i biològica del medi, Millora de la qualitat de les aigües, Optimització dels processos de tractament de residus, Restauració de sòls degradats, Infraestructures relatives al cicle integral de l'aigua, Impacte social